Solymos, László, poslanec NR SR (2012-05-03):
Vážená pani predsedajúca, vážený pán premiér, vážení členovia vlády, kolegyne, kolegovia, uplynuli skoro dva mesiace od volieb do Národnej rady a som rád, že parlament už začína pracovať. O to viac, že asi mi dáte za pravdu, čaká nás neľahké obdobie. Ja v mene svojom, aj v mene poslaneckého klubu MOST – HÍD sa na túto prácu teším. Musím sa krátko vrátiť k neštandardnej a na naše pomery veľmi ostrej, chvíľami nekorektnej volebnej kampani. Počas nej sa z novinárov stali politici, z politikov mediálne hviezdy, z niektorých občanov podvedení voliči a v krajine panoval chaos. Občania očakávali od súperiacich strán jasné vízie, ale ku koncu kampane už chceli len jedno – mať pokoj. A nečudujem sa im. Myslím si, že občania hlavne nám, stranám bývalej vládnej koalície, dali najavo, že hádok a mediálnych bublín bolo dosť. Očakávajú jasné a korektné riešenie konkrétnych problémov. Prvým signálom smerom k občanom, ktorým nová vláda a nový parlament môže dať, je práve vládny program, o ktorom dnes rokujeme. A myslím si, vážené kolegyne a kolegovia, že takýmto krokom predložený vládny program nie je. Myslím si, že veľa istoty občanom neponúka. Chápem, že do vládneho programu sa nedá dať všetko, ale medzi málo a veľa faktami je veľký priestor, ktorý tento vládny program nevypĺňa. Konkrétnymi predsavzatiami určite nie. Vládny program má vždy takú silu a hodnotu, ako sa podarí presadiť do praxe. Pred vládou jednej strany podľa môjho názoru stálo podstatne viac možností, ako urobiť akčnejší vládny program. Navyše, ak disponuje takou plejádou odborníkov, ako bolo niekoľkokrát prezentované. Na druhej strane, pre objektívnosť musím povedať, že aj konkrétny vládny program, aký mala napríklad vláda Ivety Radičovej, má takú silu a hodnotu, ako sa ho podarí presadiť do praxe. To sa, žiaľ, zo známych príčin nám nepodarilo. Chcem veriť, že všeobecný tón podloženého vládneho programu je predzvesťou toho, že je otvorený, že vládna strana bude hľadať široký konsenzus pri riešení najpálčivejších otázok, ktoré našu spoločnosť čakajú. Ak je to tak, dovolím si niekoľko konkrétnych poznámok. V oblasti hospodárskych a ekonomických otázok vláda neuvádza potrebné prostriedky k splneniu cieľov a nevyjadruje ani číselné indikátory úspechu, čo značne sťažuje hodnotiteľnosť programu. Považujeme za pozitívne, že vláda sa zaviazala vo svojom vyhlásení k dodržaniu 3 % deficitu verejných financií, ale spôsob splnenia tohto sľubu nie je zrejmý, nevidíme žiaden konkrétny návrh na škrty vo výdavkoch štátu. Strana Most ich považuje za riskantné – avizované zmeny v daňovom a odvodovom systéme, obzvlášť navrhované zvýšenie progresivity zdaňovania, čo môže vyústiť do zrušenia rovnej dane. Orientácia na PPP projekty môže znamenať, tak ako v minulosti, zakrytie dlhu štátu kreatívnym účtovníctvom, predražené zákazky a siahnutie po nástrojoch, ktoré porušujú základné vlastnícke práva. Zvýšenú pozornosť budeme venovať krokom vlády smerujúcim k zabezpečeniu dôchodkového systému vrátane druhého piliera. Ten by sme namiesto centrálnych zásahov a obmedzenia voľnej súťaže mali urobiť príťažlivejším pre samotných sporiteľov. Zvyšovanie starobných dôchodkov o pevnú sumu vítame, nakoľko je to súčasťou aj nášho programu. Oblasť sociálnej politiky bude jednou z najnáročnejších úloh nasledujúceho obdobia, ktoré si bude vyžadovať premyslené, ale predovšetkým systematické kroky. Systém sociálnych dávok by mal mať silnejší akcent zásluhovosti, tak aby pre poberateľov mal motivačný účinok. Pri avizovaných zmenách Zákonníka práce, ktorým sa asi nevyhneme, považujeme za pozitívne, že vláda sa nemieni vrátiť na úroveň pred september 2011. Za menej šťastný krok považujeme snahu zastaviť systém postupného zvyšovania materských dávok. Navrhujeme pokračovať v ňom, aj keď malými krokmi, ale pokračovať. Voláme po opatrnosti pri plánovaných zmenách, pri dohodách o pracovnej činnosti, resp. avizované opatrenie obmedziť len na veľké firmy. V menšinovej politike vláda potvrdila snahu o dodržanie status quo. So záujmom budeme sledovať, či vytvorený post vládneho splnomocnenca pre národnostné menšiny a občiansku spoločnosť dokáže kontrolovať a zabezpečiť plnenie tohto sľubu. Upozorňujeme na nepresnosti v programovom vyhlásení vlády. Už existuje zákonná úprava na používanie jazykov národnostných menšín, ktorej dodržiavanie bude znamenať zároveň aj ochranu. Upozorňujeme ale, že krajina, ktorá chce napredovať, by mala mať ambíciu robiť kroky vpred a neprešľapovať na mieste. Status quo znamená, že nebude horšie, ale prečo by sme sa nemohli snažiť, aby bolo lepšie? Napríklad aj v otázkach týkajúcich sa národnostných menšín. Vzhľadom na často spomínanú všeobecnosť vládneho programu, verím tomu, že ak napríklad naša strana príde s konkrétnym návrhom, ktorý bude znamenať krok vpred, tak nenarazíme na odmietnutie. O posun vpred nám, predpokladám, ide všetkým. Radi by sme napríklad otvorili diskusiu aj o financovaní kultúry a v rámci toho aj financovaní menšinových kultúr. Takýto krok vpred aj v oblasti menšinových otázok by bol v súlade s vyjadrenými zámermi strany SMER uskutočňovať strategickú a vypočítateľnú politiku. V oblasti zdravotníctva podporujeme garantovanie dostupnej a kvalitnej a efektívnej zdravotnej starostlivosti a snahu o optimalizáciu siete poskytovateľov zdravotnej starostlivosti. Myslíme si, že dostavba celoslovenského medicínskeho komplexu – nemocnice Rázsochy, zlepšovanie mzdového ohodnotenia pracovníkov v rezorte zdravotníctva, prevádzkovanie elektronických informačných systémov e-health sú tak finančne náročné projekty, že bez navýšenia finančných zdrojov do systému zdravotníctva – niekoľko 100 miliónov eur – sú jednoducho nereálne. V oblasti školstva, vzdelávania, programové vyhlásenie vlády sa ľudským právam, národnostným menšinám a národnostnému školstvu venuje iba okrajovo. Sú potrebné zodpovedné a premyslené a predovšetkým systémové opatrenia. Uvítali by sme novelizáciu 4 konkrétnych zákonov: školského zákona, zákona o financovaní základných škôl a stredných škôl a školských zariadení, zákona o štátnej správe v školstve a školskej samospráve a ďalej zákona o pedagogických zamestnancoch a odborných zamestnancoch. Očakávame, že vláda Slovenskej republiky zohľadní špecifické výchovno-vzdelávacie potreby príslušníkov národnostných menšín v procese výchovy, a vzdelávanie, vrátane zabezpečenia príslušných inštitucionálnych a finančných mechanizmov. V plnej miere podporujeme garantovanie väčšej nezávislosti štátnej školskej inšpekcie s rozšírením jej kompetencií a poskytnutie odborného materinského poradenstva a pomoci smerom ku školám a školským zariadeniam. Podporujeme snahu o zákonnú úpravu financovania kultúry, tak ako som už spomínal pri menšinových otázkach, a za optimálne by sme považovali jeho percentuálne naviazanie na HDP. Sme presvedčení, že aj rekodifikácia autorského zákona bude správnym krokom k európskym štandardom. Vážené kolegyne, vážení kolegovia, predložené programové vyhlásenie vlády evidentne sleduje cieľ udržať volebné preferencie vládnucej strany čo najvyššie aj počas nasledujúcich rokov. Tak ako som už spomínal, strana, ktorá má v parlamente 83 poslancov a vládne sama, by si mala trúfnuť na ambicióznejšie a konkrétnejšie ciele. Aj z tohto dôvodu predložený vládny program poslanecký klub MOST – HÍD nepodporí. Poslanecký klub MOST – HÍD, tak ako sme už vyjadrili, chce byť konštruktívnou opozíciou. Chceme odmietnuť všetky návrhy, ktoré sú podľa nás v rozpore so záujmami Slovenska a jeho občanov. Na druhej strane chceme podporiť všetky návrhy, ktoré budú slúžiť k blahu občanov tejto krajiny. K návrhom opozície, kolegyne a kolegovia z vládnucej strany, vám želám otvorené oči, uši a myseľ. A k naplneniu vládneho programu želám veľa síl a jeho implementáciu budeme bdelo sledovať. Ďakujem pekne za pozornosť. (Potlesk.)